Sólbjørg Jakobsen (LA), 2023-06-01:
Det er faktisk på sin plads, synes jeg, at vi få snakket de ældre op og får snakket seniorerne på arbejdsmarkedet op.
Vi har brugt enormt meget tid i løbet af det sidste stykke tid, i hvert fald også i valgkampen, på at snakke om udfordringer og snakke om, hvor nedslidt man kan være som ældre.
Det er selvfølgelig klart, at vi skal have en god arbejdsmarkedspolitik, og eksempelvis bakker vi op om seniorpensionen, og vi kan godt se, at der er nogle, der havner i den situation.
Men det skal ikke simpelt hen ikke fylde hele debatten, for det er simpelt hen ikke rigtigt, at det gør sig gældende for alle.
Så tak for, at vi får lagt lidt i den anden vægtskål her.
Der er faktisk grund til, at vi også snakker det op, især efter de sidste 30 år.
Som ministeren også kommer ind på, er der nemlig i løbet af de seneste 10 år kommet 136.000 flere lønmodtagere, som er over 60 år, i arbejde.
Vi har faktisk aldrig haft flere seniorer i beskæftigelse, end vi har lige nu.
Ledigheden for personer over 60 år er 2,8 pct. og er lige så lav som for befolkningen generelt, det er positivt.
Og det er positivt, at vi har alle de her seniorer i beskæftigelse.
I Liberal Alliance så vi også gerne, at der kom endnu flere i beskæftigelse, ikke kun for deres egen skyld – altså især i forhold til dem, som vi hører gerne vil det, men som oplever en aldersdiskrimination – men også for vores andres skyld.
Jeg tror, at jeg taler for de fleste, når jeg siger, at der ikke er noget bedre end en erfaren kollega, der kan hjælpe til, når man som ny på arbejdsmarkedet skal i gang med lidt af hvert.
Der er problemstillinger, vi skal tage fat i, og jeg synes, at vi alle sammen her i salen i dag kommer meget ind på det, nemlig oplevelsen af, at den her aldersdiskrimination er stigende, på trods af at vi kan se, at flere vil arbejde længere, og på trods af at vi kan se, at virksomhederne tager højde for de ældre og også for dem, der har andre udfordringer.
De ældre har bare ikke nødvendigvis i sig selv udfordringer kun på grund af deres alder.
Det synes jeg fylder enormt lidt.
Der er mange, som går igennem et glædeligt arbejdsliv og bidrager på en skøn og dejlig måde til deres arbejdsplads, og som er de bedste kollegaer, og de er faktisk aldrig svage eller handicappede eller noget som helst i den stil.
Det synes jeg er godt at vi får italesat her, for det er nemlig det, der skal til.
Det er kulturen.
Der synes jeg, at det er godt, at vi kan løfte det her i salen, men det er også noget, hvor vi selv skal kigge indad og skal kigge ud til omverdenen og til arbejdsgivere og til kollegaer derude, og så skal vi lige få vendt den her opfattelse, for det tror jeg er en bærende faktor i den her diskussion.
Og vi er også med på at kigge på, hvordan vi så får sørget for, at der er gode vilkår for ældre, der så har nogle behov, som andre ikke har, på grund af deres alder.
Men jeg synes ikke, at det er det, vi snakker om her.
Jeg vil afslutningsvis læse en vedtagelsestekst op, som vi har udarbejdet sammen med Radikale Venstre.
Jeg skulle hilse fra deres ordfører og sige, at hun beklager meget ikke at kunne være her.
Hun sidder til forhandlinger i et ministerium.
Det er hende, der har været primus motor på vedtagelsesteksten, så jeg skulle hilse mange gange.
Forslaget til vedtagelse er fremsat af os i Liberal Alliance, Danmarksdemokraterne, Det Konservative Folkeparti, Radikale Venstre og Nye Borgerlige: Forslag til vedtagelse
»Folketinget anser seniorer som en betydningsfuld del af det danske arbejdsmarked og som en gruppe, vi skal fastholde i arbejde.
Seniorer har erfaring, der er til gavn for os alle, og det er derfor væsentligt, at alder ikke er en barriere i arbejdslivet.
Ældre medarbejdere er lige så produktive som yngre medarbejdere, alligevel oplever mange ældre en usikkerhed omkring deres arbejdsliv.
Folketinget ønsker at bekæmpe aldersdiskrimination og sikre et arbejdsmarked, hvor seniorer kan bidrage med deres kompetencer.
Det skal ske til gavn for både den enkelte senior på arbejdsmarkedet og for hele samfundet.
Folketinget anerkender, at der allerede er gjort noget for at gøre det attraktivt at arbejde, men er også klar til at kigge på yderligere økonomiske incitamenter og til at fjerne bureaukrati og regler, der må stå i vejen for seniorers arbejdsliv.«
Tak for ordet.